अगर घर में मोबाइल सिग्नल कमजोर आ रहे हैं तो आजमाएं ये 5 आसान उपाय
If the mobile signal is coming weak at home then try these 5 easy solutions, अगर घर में मोबाइल सिग्नल कमजोर आ रहे हैं तो आजमाएं ये 5 आसान उपाय
कॉल ड्रॉप की समस्या आज भी बनी हुई है। कुछ उपायों के जरिये फोन के नेटवर्क सिग्नल्स को बेहतर कर सकते हैं। आइए इन्हीं उपायों के बारे में टेक गुरु अभिषेक तैलंग से जानते हैं...
सबसे पहले यह पता करें कि घर में कमजोर सिग्नल्स कहां आते हैं। इसके लिए बढ़िया तरीका यह है कि अपने फोन को लेकर घर के कोने-कोने में जाएं और नजर रखें फोन के सिग्नल बॉर्स पर। घर के जिन हिस्सों में सिग्नल बॉर कम दिखें, समझ जाएं कि घर के इन्हीं हिस्सों में सबसे ज्यादा नेटवर्क सिग्नल्स को सुधारे जाने की जरूरत है।
स्मार्ट सिग्नल बूस्टर
मोबाइल सिग्नल्स को सुधारने के लिए आप मोबाइल स्मार्ट सिग्नल बूस्टर का इस्तेमाल कर सकते हैं। स्मार्ट सिग्नल बूस्टर आप तक सिग्नल्स के पहुंचने से पहले शक्तिशाली बेसबैंड प्रोसेसर के जरिए उन्हें साफ करता है। उसके बाद सिग्नल्स आप तक पहुंचाता है। स्मार्ट सिग्नल बूस्टर का इस्तेमाल करना काफी आसान है। आपको बस इससे प्लग करना होता है। यह हालांकि एनालॉग सिग्नल बूस्टर के मुकाबले थोड़े महंगे तो होते हैं, इसलिए अगर आपके पूरे घर में कमजोर सिग्नल की समस्या है, तभी ये बढ़िया विकल्प है।
सेलुलर रिपीटर का इस्तेमाल
अगर आपके घर में तो सिग्नल्स अच्छे हैं, पर आपके घर के किसी कमरे में सिग्नल्स की समस्या है, तो आपके लिए सेलुलर रिपीटर ज्यादा अच्छा और सस्ता विकल्प रहेगा। एक अच्छा सेलुलर रिपीटर 2500 से 6000 रुपए के बीच में आसानी से मिल जाएगा। सेलुलर रिपीटर के एंटीना को ऐसी जगह रखें जहां सिग्नल के कम से कम 2 बॉर आते हों। हो सकता है कि आपको इसे इंस्टॉल करने में थोड़ी समस्या हो, इसलिए तकनीकी सहायता की जरूरत पड़ सकती है।
वाईफाई कॉलिंग फीचर
लेटेस्ट फोन वाईफाई कॉलिंग की सुविधा के साथ आते हैं, जिससे कमजोर नेटवर्क सिग्नल्स की स्थिति में कॉल के वक्त आपके घर के वाईफाई का इस्तेमाल कॉल को करने में किया जाता है। ये फीचर एक भी रुपया खर्च किए बगैर आपकी समस्या का समाधान कर सकता है। बस आपको इसे अपने फोन की सेटिंग्स में जाकर इनेबल करना होगा।
सॉफ्टवेयर अपडेट
अच्छे नेटवर्क के लिए फोन में लेटेस्ट सॉफ्टवेयर अपडेट जरूरी होता है क्योंकि कई बार कंपनियां अपडेट के जरिए नेटवर्क सहित अन्य चीजों को फिक्स करती हैं। इसके साथ ही रेगुलर सॉफ्टवेयर अपडेट्स फोन पर सिग्नल रिसेप्शन को बेहतर करने में मदद करते हैं। फोन मेकर सॉफ्टवेयर अपडेट्स में छोटे-मोटे बग्स व बदलती टेक्नोलॉजी के हिसाब से सॉफ्टवेयर पैचेस जोड़ते रहते हैं। कई बार नेटवर्क प्रोवाइडर की तरफ से कोई टेक्नीकल अपग्रेड होता है, जो आपके फोन में सॉफ्टवेयर अपडेट ना होने की वजह से आपको नहीं मिलता। इससे फोन में कम सिग्नल मिलने लगते हैं।
नेटवर्क एंटीना में दिक्कत
यह भी पता करें कि क्या सिर्फ आपके फोन में ही तो कम सिग्नल नहीं आ रहे? अगर घर के एक हिस्से में आपके फोन में कम सिग्नल और बाकी लोगों के फोन सही सिग्नल पकड़ते हैं तब हो सकता है समस्या आपके फोन के साथ हो, नेटवर्क के साथ नहीं। ऐसे में आपको या तो फोन का नेटवर्क एंटीना बदलवाने की जरूरत पड़ेगी या फिर नया फोन लेने की।